STPI คาดรายได้ Q2 แตะ 3 พันลบ.ขยับเป้ารายได้ทั้งปีเป็น 1 หมื่นลบ.
STPI คาดรายได้ Q2 แตะ 3 พันลบ.ขยับเป้ารายได้ทั้งปีเป็น 1 หมื่นลบ.ชู Backlog ราว 13,000 ล้านบาท ซึ่งจะทยอยรับรู้รายได้ตั้งแต่ปีนี้ไปจนถึงปี 59
8 มิ.ย. 2558

นางสาวเปรมภาว์ หิตะพันธ์ ผู้จัดการฝ่ายบัญชีและการเงิน บริษัท เอสทีพี แอนด์ ไอ จำกัด (มหาชน) หรือ STPI เปิดเผยว่า บริษัทคาดว่ากำไรสุทธิปีนี้ใกล้เคียงปีก่อนที่ 2,627 ล้านบาท  ขณะที่ได้เพิ่มเป้าหมายรายได้ปีนี้เป็น 10,000 ล้านบาทจากเดิมคาดที่ 7 พันล้านบาท แต่ยังอยู่ในระดับต่ำกว่าปีก่อนที่ทำได้ 12,054 ล้านบาท  เป็นผลมาจากราคาน้ำมันที่ปรับตัวลดลง ส่งผลกระทบต่องานที่ชะลอออกไป แต่บริษัทก็จะมีค่าเร่งงานเข้ามาชดเชย ขณะที่คาดว่าอัตรากำไรสุทธิปีนี้น่าจะอยู่ที่ระดับ 21-25% จากปีก่อนที่ 21.80%
โดยแนวโน้มในช่วงไตรมาส 2/58 จะมีรายได้เพิ่มขึ้นมาอยู่ที่ประมาณ 3,000 ล้านบาท เมื่อเทียบกับไตรมาส 1/58 ที่อยู่ที่ 2,444 ล้านบาท
ทั้งนี้ บริษัทมีงานในมือ (Backlog) อยู่ราว 13,000 ล้านบาท ซึ่งจะทยอยรับรู้รายได้ตั้งแต่ปีนี้ไปจนถึงปี 59 ขณะที่อยู่ระหว่างยื่นประมูลงาน และรอยื่นประมูลงาน มูลค่ารวมทั้งสิ้นจำนวน 250,000 ล้านบาท คาดว่าจะทยอยรู้ผลการประมูลดังกล่าวในช่วงปลายไตรมาส 2 ถึงไตรมาส 3 นี้ และจะสามารถเริ่มดำเนินงานได้ในปี 59 และแล้วเสร็จในปี 63
ขณะเดียวกันมองว่าภาวะอุตสาหกรรมค่อนข้างทรงตัว จากราคาน้ำมันที่ลดลง ทำให้งานเราชะลอออกไป ก็ส่งผลต่อรายได้ที่ลดลงเล็กน้อย แต่เราก็มีค่าเร่งงานเข้ามา โดยปัจจุบันเรามีโปรเจกต์ที่กำลังทำอยู่ 40 โปรเจกต์ ซึ่งจะมีบางโปรเจกต์ที่จะต้องเร่งทำให้ลูกค้า
อย่างไรก็ตามบริษัทมีกำลังการผลิตที่สามารถรองรับงานที่จะเข้ามาได้ไม่เกิน 30,000 ล้านบาท ถ้าหากงานที่ประมูลได้ในปีนี้มีมูลค่างานราว 20,000 ล้านบาท บริษัทจะพิจารณาสร้างโรงงานแปรรูปและติดตั้งโครงสร้างเหล็กสำเร็จรูป ที่อ.สัตหีบ จ.ชลบุรี จำนวน 1 แห่ง เพื่อรองรับกำลังการผลิตที่เพิ่มขึ้น โดยน่าจะใช้เงินลงทุนทั้งสิ้น 1,000-1,500 ล้านบาท